钦定古今图书集成/明伦汇编/氏族典/第520卷 > 《凌迪知万姓统谱》 > 薛烛
## 钦定古今图书集成/明伦汇编/氏族典/第520卷 > 《凌迪知万姓统谱》 > 薛烛

按《越绝书》，昔越王勾践有宝剑五枚，闻于天下，客有
能相剑者，名薛烛，王召而问之：“吾有宝剑五，请以示
子。”乃取其豪曹巨阙，薛烛曰：“皆非也。”又取纯钩湛卢，
烛曰：“观其剑钞烂烂如列宿之行，观其光浑浑如水
之将溢于塘，观其文涣涣如冰将释。此所谓纯钩邪？”
王曰：“是也。”王曰：“客有直之者：有市之乡三，骏马千匹；
千户之都二，可乎？”薛烛曰：“不可。当造此剑之时，赤菫
之山，破而出锡，若邪之溪，涸而出铜，雨师扫洒，雷公
击鼓，太一下观，天精下之。欧冶乃因天之精，悉其技
巧，一曰纯钩，二曰湛卢。今赤堇之山已合，若邪之溪
深而不测，欧冶子已死，虽倾城量金，珠玉竭河，独不
得此一物。有市之乡三，骏马千匹，千户之都，二亦何
足言与？”